तमिलनाडु में तेज हुई कोरोना की रफ्तार, सरकार ने नई पाबंदियों का ऐलान किया
मुख्यमंत्री के मुताबिक रेस्तरां, होटल और बेकरी 50 प्रतिशत क्षमता के साथ काम करेंगे और यही सीमा मनोरंजन पार्क के लिए भी होगी।
चेन्नई: तमिलनाडु में कोविड-19 के बढ़ते मामलों के मद्देनजर राज्य सरकार ने शुक्रवार को शादी और अंतिम संस्कार में शामिल होने वालों लोगों की संख्या निर्धारित करने और अलग-अलग तरह के वाणिज्यिक प्रतिष्ठानों में ग्राहकों की संख्या आधी करने सहित कई पाबंदियों की घोषणा की। बता दें कि तमिलनाडु में शुक्रवार को कोविड-19 के 1,155 नए मामले आए हैं जबकि एक दिन पहले यह संख्या 890 थी। कोरोना वायरस से उत्पन्न स्थिति और नए वेरिएंट ओमिक्रॉन के प्रसार की समीक्षा के लिए बुलाई गई बैठक के बाद मुख्यमंत्री एमके स्टालिन ने घोषणा की कि 10 जनवरी तक प्ले स्कूल और किंडरगार्टन नहीं खुलेंगे।‘पहली से आठवीं की सीधी कक्षाएं नहीं होंगी’चेन्नई में जारी बयान में स्टालिन ने कहा, ‘पहली से आठवीं की सीधी कक्षाएं नहीं होंगी। सभी प्रदर्शनी और पुस्तक मेलों को स्थगित कर दिया गया है।’ उन्होंने कहा कि 9वीं से 12वीं तक की कक्षाएं और ITI की कक्षाएं कोविड-19 के मौजूदा मानक प्रक्रिया के तहत संचालित होंगी और यही नियम प्रार्थना स्थलों पर भी लागू होगा। मुख्यमंत्री के मुताबिक रेस्तरां, होटल और बेकरी 50 प्रतिशत क्षमता के साथ काम करेंगे और यही सीमा मनोरंजन पार्क के लिए भी होगी। उन्होंने बताया कि इसी प्रकार कपड़ों और गहनों की दुकानों, जिम और योग केंद्र, मल्टीप्लेक्स और सिनेमा हॉल, स्पा, सैलून और इंडोर खेलो में भी कुल क्षमता के 50 प्रतिशत लोग ही एक समय में मौजूद रह सकेंगे।‘अंतिम संस्कार में अधिकतम 50 लोग ही शामिल हो सकेंगे’स्टालिन ने बताया कि मेट्रो रेल का परिचालन भी 50 प्रतिशत बैठने की क्षमता के साथ होगा जबकी सरकारी बसों में सीटों के बराबर ही यात्री सवार हो सकेंगे। उन्होंने बताया कि विवाह समारोह में अधिकतम 100 लोग और अंतिम संस्कार में अधिकतम 50 लोग ही शामिल हो सकेंगे। उन्होंने लोगों से टीकाकरण का आह्वान करते हुए जोर दिया कि लोग मास्क पहनने सहित विभिन्न कोविड-19 अनुकूल व्यवहार का अनुपालन करें।